پکتیا کې د دوو کورنیو ترمنځ د ځمکې پر سر شخړې ۳ تنه وژلي\nسه شنبه ۲۸ غویی ۱۴۰۰ کابل ۰۰:۵۴\nپه پکتیا کې د دوو کورنیو ترمنځ د ځمکې پر سر شخړه کې درې تنه وژل شوي او دوه نور ټپیان شوي دي.\nد پکتیا د پولیسو ویاند محمد لعل امیري وایي، دا پېښه د دوشنبې (د غويي ۶مه) د ورځې په مازدېګر د پکتیا د احمدابا ولسوالۍ په حسن کلي کې شوې ده.\nد ښاغلی امیري په وینا پولیسو سیمې ته له رسېدو سره سم د هغې کورنۍ چې پر مقابل لوري یې په ډزو درې تنه وژلي او دوه یې ټپیان کړي وو، یو تن نیولی او نور کسان له سیمې په تېښته بریالي شوي دي.\nد امیري په خبره په دې شخړه کې د ښکېلو نورو کسانو د نیولو هڅې روانې دي.\nد راپورونو له مخې د افغانستان د یو شمېر نورو ولایتونو په څېر پکتیا کې هم د ځمکې او غرونو پر سر ډېرۍ کورنۍ او قومونه له کلونو راهیسې دښمني پالي.